L-Unjoni Ewropea tenfasizza l-konvinzjoni tagħha li s-soluzzjoni għall-kriżi multidimensjonali li qed tolqot lill-Venezwela tista' tkun biss waħda politika, demokratika u paċifika. F'dan ir-rigward, kwalunkwe miżura li tista' tpoġġi f'riskju l-libertà, is-sikurezza jew l-integrità personali ta' Juan Guaidó tkun tfisser żieda kbira fit-tensjonijiet u ġġib fuqha l-kundanna qawwija tal-komunità internazzjonali. Il-membri tal-Assemblea Nazzjonali jgawdu mill-immunità mogħtija b'mod kostituzzjonali li teħtieġ li tiġi rrispettata bis-sħiħ. Dawn għandhom ikunu jistgħu jeżerċitaw il-mandat parlamentari tagħhom ħielsa minn intimidazzjoni fuqhom jew fuq il-membri tal-familja tagħhom. L-Unjoni Ewropea ser tibqa' timmonitorja l-avvenimenti mill-qrib f'kooperazzjoni mal-membri tal-Grupp ta' Kuntatt Internazzjonali u s-sħab reġjonali u internazzjonali tagħha.